Շաբաթօրյակն ավարտվեց, հաջորդ փուլը նոյեմբերի 10-ին. Արդեն ավարտվել է Երևանի քաղաքապետին կից քաղաքաշինական խորհրդի երիտասարդական հանձնաժողովի նախաձեռնությամբ «Երևանը մեր տունն է» շարունակական ծրագրի շրջանակներում իրականացվող շաբաթօրյակը: Ինչպես տեղեկացանք միջոցառման կազմակերպիչ, «Հայաստանի ազգային սկաուտական շարժում» («ՀԱՍԿ») ՀԿ-ի ներկայացուցիչ Աշոտ Սանամյանից` չնայած նախատեսված ժամանակահատվածը քիչ էր, սակայն երիտասարդները պատրաստակամությամբ ու մեծ ոգևորությամբ մաքրել են քաղաքի հինգ վարչական շրջանների պատերից ու սյուներից հայտարարությունները, կոչերն ու պաստառները: <<Միայն դժվարություններ էին առաջանում այն դեպքում, երբ հենասյուների բարձր կետերում էին փակցված պաստառները: Ցավոք չհասցրեցինք ամբողջությամբ մաքրել, քանի որ սյուները շատ էին, իսկ փակցված հայտարարություններն` առավել շատ>>,- Yelaket.am-ի հետ զրույցում նշեց Աշոտ Սանամյանը, հավելելով. << Մյուս շաբաթ օրը նույնպես, ըստ նախատեսվածի կմաքրվեն մնացած հինգ վարչական շրջանների պատերը և այս միջոցառումը նաև իր բնույթով կխրախուսի թաղապետարաններին, որպեսզի ավելի լավ հետևեն քաղաքի մաքրությանը>>: